CAMARA DE

COMPTOS

DE NAVARRA

NAFARROAKO

KONTUEN

GANBERA

Fiteroko Udala, 2017

2019ko apirila

Aurkibidea

Orrialdea

[I. Sarrera 3](#_Toc9324217)

[II.- Fiteroko Udala 5](#_Toc9324218)

[III.- Helburuak eta norainokoa 6](#_Toc9324219)

[IV. Iritzia 7](#_Toc9324220)

[IV.1 Udalaren 2017ko kontu orokorrari buruzko auditoretza finantzarioko iritzia 8](#_Toc9324221)

[IV.2. Legezkotasuna betetzearen fiskalizazioari buruzko iritzia 9](#_Toc9324222)

[V. Udalaren 2017ko kontu orokorraren laburpena 10](#_Toc9324223)

[V.1. Udalaren aurrekontuaren betetze-egoera 2017an 10](#_Toc9324224)

[V.2. Udalaren 2017ko aurrekontu-emaitza 10](#_Toc9324225)

[V.3. Udalaren diruzaintzako gerakina 2017ko abenduaren 31n 11](#_Toc9324226)

[V.4. Udalaren 2017ko abenduaren 31ko egoera- balantzea 12](#_Toc9324227)

[V.5. Udalaren 2017ko ekonomia- eta - ondare-emaitzaren kontua 13](#_Toc9324228)

[VI Ondorioak eta gomendioak 14](#_Toc9324229)

[VI.1. Udalaren 2017ko abenduaren 31n aurrekontua 14](#_Toc9324230)

[VI.2. Udalaren 2017ko abenduaren 31ko egoera ekonomiko-finantzarioa 16](#_Toc9324231)

[VI.3. Aurrekontu-egonkortasunaren eta finantza-iraunkortasunaren helburuak betetzea. 17](#_Toc9324232)

[VI.4. Alderdi orokorrak 18](#_Toc9324233)

[VI.5. Langile-gastuak 20](#_Toc9324234)

[VI.6. Ondasun arruntetako eta zerbitzuetako gastuak 22](#_Toc9324235)

[VI.7. Transferentzia arruntengatiko gastuak 23](#_Toc9324236)

[VI.8. Inbertsioak 24](#_Toc9324237)

[VI.9. Aurrekontuko diru-sarrerak 25](#_Toc9324238)

[VI.10. “San Raimundo de Fitero” Zahar-etxea 31](#_Toc9324239)

[Behin-behineko txostenari aurkeztutako alegazioak 39](#_Toc9324240)

[Behin-behineko txostenari aurkeztutako alegazioen erantzuna 3](#_Toc9324241)

I. Sarrera

Nafarroako Parlamentuko Eledunen Batzarrak, EH Bildu Nafarroa talde parlamentarioak eskatuta, 2017ko otsailaren 27ko bileran erabaki zuen Kontuen Ganberari eskatzea Fiteroko Udalaren 2012-2015 ekitaldiei buruzko fiskalizazio-txosten bat egin zezan.

Nafarroako Kontuen Ganberak, abenduaren 20ko 19/1984 Foru Legeari eta 2018rako jarduketa-programari jarraituz, Fiteroko Udalaren 2017ko ekitaldiko Kontu Orokorra fiskalizatu du; honako hauek osatzen dute kontu hori:

* Udalaren beraren eta haren erakunde autonomoaren —San Raimundo de Fitero zahar-etxea— kontua, zeinean jasotzen baita aurrekontuaren likidazioaren espedientea eta egoera ekonomiko-ondarekoaren espedientea (egoeraren balantzea eta galeren eta irabazien kontua) eta eranskinak.
* Kontu orokorraren eranskinak.

Txostenak sei atal ditu, sarrera hau barne. Bigarrenean Fiteroko Udalaren antolamendua erakusten dugu, eta hirugarrenean, berriz, lanaren helburuak eta norainokoa; laugarrenean gure iritzi finantzarioa eta legezkotasuna betetzeari buruzkoa azaltzen dugu Udalaren 2017ko ekitaldiko urteko kontu orokorrari dagokienez; bosgarrenean, finantzen egoera-orri garrantzitsuenen laburpen bat jaso dugu. Azkenik, seigarrenean, zenbait ondorio jaso ditugu (honako gai hauei buruzkoak: egoera ekonomiko eta finantzarioa, aurrekontu-egonkortasunaren eta finantza-iraunkortasunaren helburuak betetzea eta kudeaketaren beste alderdi garrantzitsu batzuk), bai eta Udalaren antolaketa eta barne-kontrola hobetzeko egokitzat jotzen ditugun gomendioak ere.

2017an Fiteroko Udalari aplikatzeko zaion arau-esparrua honako hauek osatzen dute, funtsean: Nafarroako Toki Administrazioari buruzko uztailaren 2ko 6/1990 Foru Legea; Nafarroako Toki Ogasunei buruzko martxoaren 10eko 2/1995 Foru Legea.; Toki Araubidearen Oinarriak arautzen dituen apirilaren 2ko 7/1985 Legea, eta Aurrekontu-egonkortasunari eta Finantza-iraunkortasunari buruzko apirilaren 27ko 2/2012 Lege Organikoa, bai eta araudi sektorial indarduna ere.

Landa-lana 2018ko abendutik 2019ko urtarrilera bitartean egin zuen auditoretzaren arloko enpresa kontratatu batek, Kontuen Ganberako auditore baten ikuskatzearen eta zuzendaritzaren pean. Era berean, Kontuen Ganberaren zerbitzu juridikoen, informatikoen eta administratiboen laguntza izan dugu.

Jarduketa horren emaitzak Fiteroko Udaleko alkateari jakinarazi zitzaizkion, egokitzat jotzen zituen alegazioak aurkez zitzan, Nafarroako Kontuen Ganbera arautzen duen 19/1984 Foru Legearen 11.2 artikuluan ezarritakoari jarraituz. Epea iraganda, Iruñeko alkateak alegazio batzuk aurkeztu ditu, eta alegazio horiek behin-behineko txostenari eransten zaizkio eta hori behin betikotzat hartzen da, egindako fiskalizazioaren azalpena direlako eta ez dutelako edukia aldatzen.

Eskerrak eman nahi dizkiegu Fiteroko Udaleko eta Fiteroko San Raimundo zahar egoitzako langileei lan hau egiteko eman diguten laguntzarengatik.

II.- Fiteroko Udala

Fiteroko Udala Tuterako merindadeko udalerri bat da, Nafarroako Erriberakoa. 43,2 km2 ditu eta 2.034 biztanle zeuzkan 2017ko urtarrilaren 1ean.

Udalak erakunde autonomo bat dauka zahar-etxea kudeatzeko.

2017ko abenduaren 31n, Udalak eta zahar-etxea ondoko datu ekonomiko eta langileriaren arlokoak dauzkate:

|  |  |  |  |
| --- | --- | --- | --- |
| Entitatea | Aitortutako betebeharrak | Aitortutako eskubideak | Langileak, 2017ko abenduaren 31n |
| Udala | 1.828.312 | 1.879.990 | 10 |
| Zahar-etxea | 676.323 | 676.323 | 21 |
| Guztira (bateratu gabe) | 2.504.635 | 2.556.313 | 31 |

2017an, Udalak zahar-etxeari egindako ekarpena 111.148 eurokoa izan da.

Udalak honako mankomunitate hauetan hartzen du parte:

a) Cascante, Cintruénigo eta Fiteroko Ur Mankomunitatea, goi hornidurarako.

a) Erriberako Hondakin Solidoen Mankomunitatea, hiri-hondakin solidoen kudeaketarako eta tratamendurako.

c) Cintruénigo eta Fiteroko Oinarrizko Gizarte Zerbitzuen Mankomunitatea, oinarrizko gizarte zerbitzuak emateko.

d) Hegoaldeko Nafarroa Kirol Mankomunitatea, kirol zerbitzuetarako.

Hurrengo taulan azaltzen ditugu Udalak ematen dituen zerbitzu publiko nagusiak eta haiek emateko modua:

|  |  |  |
| --- | --- | --- |
| Udal zerbitzuak | Udala | Mankomunitatea |
| Argiteria publikoa | x |  |
| Hilerria | x |  |
| Hondakinen bilketa |  | x |
| Kale garbiketa | x |  |
| Edateko uraren etxeetako hornidura | x (baja) | x (alta) |
| Estolderia | x |  |
| Populazio-guneetarako sarbidea | x |  |
| Bide publikoen zoladura | x |  |
| Gizarte zerbitzuak |  | X |
| Kirol instalazioak |  | x |

III.- Helburuak eta norainokoa

Gure lanaren helburuak hauexek dira:

* Gure iritzia ematea honako honi buruz: ea Fiteroko Udalaren 2017ko ekitaldiko Kontu orokorrak irudi zehatza erakusten duen, alderdi esanguratsu guztietan, ondareari, aurrekontuaren likidazioari eta 2017ko abenduaren 31ko finantza-egoerari buruz, bai eta data horretan amaitutako urteko ekitaldian egindako eragiketen emaitzei buruz ere, betiere aplikatzekoa den finantza-informazio publikoari buruzko lege-esparruari eta, bereziki, bertan jasotako kontabilitateko printzipio eta irizpideei jarraituz.
* Gure iritzia ematea Udalak ekitaldian zehar egindako jarduketak eta aurrekontu- eta finantza-eragiketak eta 2017ko ekitaldiko urteko kontuetan jasotako informazioa bat etortzeari buruz, alderdi adierazgarri guztietan, funts publikoen kudeaketari aplikatzekoak zaizkion arauekin.

Udalaren 2017ko kontu orokorraren fiskalizazioaren norainokoa. Honako hauek dira kontabilitateko egoera-orriak:

* Udalaren beraren eta bere erakunde autonomoen kontua:

a) Aurrekontuaren likidazioaren espedientea.

b) Egoera-balantzea eta galeren eta irabazien kontua.

c) Eranskinak: Diruzaintzako egoera-orria

* Kontu Orokorraren eranskinak: zorraren egoera eta kontu-hartzailetzaren txostena.

IV. Iritzia

Fiteroko Udalaren 2017ko ekitaldiko kontu orokorra fiskalizatu dugu.

*Udalaren erantzukizuna*

Udalaren kontu-hartzailetza da kontu orokorra egin eta aurkezteko ardura duena. Halako moduz egin behar du non kontu horrek leialki irudikatuko baititu Udalaren aurrekontu-likidazioa, ondarea, emaitzak eta finantza-egoera, aplikatzekoa den finantza-informazio publikoari buruzko arau-esparruarekin bat; erantzukizun horrek hartzen ditu iruzurraren edo akatsen ondoriozko ez-betetze materialetatik libre dagoen kontu orokorra prestatu eta aurkezteko beharrezkoa den barne kontrolaren kontzepzioa, ezarpena eta mantentzea.

2017ko kontu orokorra 2018ko abenduaren 27an onetsi zuen Udalaren Osoko Bilkurak.

Udalak bermatu beharra dauka kontu orokorrean jasotako jarduerak, aurrekontu- eta finantza-eragiketak eta informazioa bat datozela aplikatzekoak diren arauekin, eta xede horretarako beharrezkoak diren barne kontroleko sistemak ezarri behar ditu.

Nafarroako Kontuen Ganberaren erantzukizuna

Gure erantzukizuna da iritzi bat adieraztea, gure fiskalizazioan oinarrituta, 2017ko kontu orokorraren fidagarritasunari buruz eta egin diren eragiketen legezkotasunari buruz.

Horretarako, hura egin dugu Kanpo Kontroleko Erakunde Publikoek erabakitako funtsezko fiskalizazio-printzipioen arabera, ISSAI-ESen ezarritakoak, eta, batez ere ISSAI-ES 200 delakoa aplikatu dugu, fiskalizazio finantzarioei buruzkoa, bai eta ISSAI-ES 400 delakoa ere, betetzearen gaineko fiskalizazioei buruzkoa. Printzipio horiek eskatzen dute etikaren arloko eskakizunak bete ditzagula, bai eta fiskalizazioaren plangintza eta exekuzioa egin dezagula ere, honako helburu honekin: kontu orokorrean arrazoizko segurtasun bat lortzea eta hartan akats materialik ez egotea; eta finantzen egoera-orrietan islatutako jarduketak, finantza-eragiketak eta informazioa, alderdi adierazgarri guztietan, arau indardunen araberakoak izatea.

Fiskalizazio honek eskatzen du prozedura batzuk aplika ditzagula auditoria-ebidentzia bat lortzeko kontu orokorretan adierazitako zenbatekoei eta informazioari buruz, bai eta araudian ezarritako alderdi garrantzitsuak fiskalizatutako ekitaldian zehar betetzeari buruz ere. Hautatutako prozedurak auditorearen irizpidearen araberakoak dira, horren barne dela kontu orokorren akats materialei buruzko arriskuen balorazioa, akats hori iruzurraren nahiz akatsaren ondoriozkoa denean eta legezkotasunaren ez-betetze aipagarrien ondoriozkoa denean ere.

Arriskuari buruzko balorazio horiek egiterakoan, auditoreak barne kontrola hartzen du kontuan —entitateak kontu orokorrak egin ditzan eta legezkotasuna betetzen dela bermatzeko garrantzitsua baita— inguruabarren araberako auditoria prozedura egokiak diseinatze aldera, eta ez entitatearen barne kontrolaren eraginkortasunari buruzko iritzia emateko xedez. Auditoria batek barne biltzen du, era berean, aplikatutako kontabilitate-politiken egokitasunaren eta arduradunek egindako kontabilitate-estimazioen arrazoizkotasunaren ebaluazioa, bai eta kontu orokorren aurkezpenaren ebaluazioa ere, oro har.

Gure ustez, lortu dugun auditoria-ebidentziak behar adinako oinarria eta oinarri egokia jasotzen du gure iritzia emateko.

IV.1 Udalaren 2017ko kontu orokorrari buruzko auditoretza finantzarioko iritzia

*Iritziaren oinarria, salbuespenekin*

a) Udalaren 2017ko abenduaren 31ko diruzaintzako gerakinak ez ditu bilketa zaileko eskubideak jasotzen; eskubide horiek 566.040 euro egiten dute. Hori dela eta, gerakina gainetik baloratuta dago, hain zuzen ere zenbateko horretan.

b) 2017ko ekitaldiko aurrekontu emaitzan, ez dira jasotzen diruzaintzako erakinarekin finantzatutako gastuak, 46.333 eurokoak; horrek esan nahi du emaitzari zenbateko hori gehitu beharko litzaiokeela.

c) Udalak zahar-etxeari egin dion 71.148 euroko ekarpena, 2017ko ekitaldiko defizita estaltzekoa, dagokion aurrekontu-aldaketa onetsi gabe egin da.

d) Zahar-etxean aitortutako betebeharrek 115.268 eurotan gainditzen dituzte behin betiko kredituak; halere, kasuko aurrekontu-aldaketak ez dira onetsi.

e) Egoitzaren 2017ko abenduaren 31ko diruzaintzako gerakinak ez ditu bilketa zaileko eskubideak jasotzen. 17.685 eurokoak dira eskubide horiek. Egitate horrek berekin dakar gerakina gainetik baloratuta egotea, hain zuzen ere zenbateko horretan.

*Iritzia*

Gure uztez, "Iritziaren oinarria, salbuespenekin" atalean azaldutako egitateen eraginengatik ez bada, erantsitako kontu orokorrak irudi zehatza erakusten du alderdi esanguratsu guztietan, ondareari, gastuen eta diru-sarreren aurrekontuaren likidazioari eta Udalaren 2017ko abenduaren 31ko finantza-egoerari dagokienez Halaber, kontu orokorrak emaitza ekonomiko eta aurrekontukoak islatzen ditu, data horretan amaitutako urteko ekitaldiari dagozkionak, aplikatzekoa den informazio finantzario publikoari buruzko lege-esparruari eta, bereziki, bertan jasotako kontabilitateko printzipio eta irizpideei jarraituz.

IV.2. Legezkotasuna betetzearen fiskalizazioari buruzko iritzia

Gure iritziz, egindako lanaren norainokoa kontuan hartuta, Udalaren 2017ko ekitaldiko jarduketak, aurrekontu- eta finantza-eragiketak eta finantzen egoera-orrietan jasotako informazioa bat datoz, alderdi adierazgarri guztietan, funts publikoen kudeaketari aplikatzekoak zaizkion arauekin.

V. Udalaren 2017ko kontu orokorraren laburpena

V.1. Udalaren aurrekontuaren betetze-egoera 2017an

Gastu-aurrekontuaren betetzea. Sailkapen ekonomikoa

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Deskribapena | Hasierako aurreikuspena | Aldak. | Behin betiko aurreikuspena | Aitortutako betebeharrak | Betetakoa (%) | Ordainketak | Ordainketak (%) | Ordaintzeko dagoena |
| 1. Langile-gastuak | 532.272 | 0 | 532.272 | 488.596 | 92 | 462.908 | 95 | 5.688 |
| 2. Ondasun arrunten eta zerbitzuen gastuak | 997.900 | 0 | 997.900 | 865.611 | 87 | 824.465 | 95 | 41.146 |
| 3. Gastu finantzarioak | 2.700 | 0 | 2.700 | 2.612 | 97 | 2.612 | 100 | 0 |
| 4. Transferentzia arruntak | 140.916 | 0 | 140.916 | 207.107 | 147 | 173.087 | 84 | 34.020 |
| 6. Inbertsio errealak | 162.100 | 421.265 | 583.365 | 215.069 | 37 | 215.069 | 100 | 0 |
| 7. Kapital-transferentziak | 65.000 | 0 | 65.000 | 5.500 | 8 | 5.500 | 100 | 0 |
| 9. Finantza-pasiboak | 43.817 | 0 | 43.817 | 43.817 | 100 | 43.817 | 100 | 0 |
| Guztira | 1.944.705 | 421.265 | 2.365.970 | 1.828.312 | 77 | 1.727.458 | 96 | 80.854 |

Diru-sarreren aurrekontuaren betetzea. Sailkapen ekonomikoa

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Deskribapena | Hasierako aurreikuspena | Aldak. | Behin betiko aurreikuspena | Aitortutako eskubideak | Betetakoa (%) | Kobrantzak | Betetakoa (%) | Kobratzeko dagoena |
| 1. Zuzeneko zergak | 561.000 | 0 | 561.000 | 548.584 | 98 | 482.734 | 88 | 65.849 |
| 2. Zeharkako zergak | 25.000 | 0 | 25.000 | 32.214 | 129 | 6.587 | 20 | 25.627 |
| 3. Tasak eta bestelako diru-sarrerak | 340.530 | 0 | 340.530 | 362.595 | 106 | 301.449 | 83 | 61.146 |
| 4. Transferentzia arruntak | 828.272 | 0 | 828.272 | 808.256 | 98 | 806.321 | 100 | 1.934 |
| 5. Ondare bidezko diru-sarrerak | 36.050 | 0 | 36.050 | 22.595 | 63 | 21.971 | 97 | 625 |
| 6. Inbertsio errealak besterentzea | 100 | 0 | 100 | 0 | 0 | 0 | 0 | 0 |
| 7. Kapital-transferentziak | 153.753 | 0 | 153.753 | 105.746 | 69 | 0 | 0 | 105.747 |
| 8. Finantza-aktiboak | 0 | 421.265 | 421.265 | 0 | 0 | 0 | 0 | 0 |
| Guztira | 1.944.705 | 421.265 | 2.365.970 | 1.879.990 | 79 | 1.619.062 | 89 | 260.928 |

V.2. Udalaren 2017ko aurrekontu-emaitza

|  |  |  |
| --- | --- | --- |
| Kontzeptua | 2016ko ekitaldia\* | 2017ko ekitaldia |
| + Aitortutako eskubideak | 1.829.425 | 1.879.990 |
| - Aitortutako betebeharrak | 1.655.844 | 1.828.312 |
| Aurrekontu-emaitza | 173.581 | 51.678 |
| Doikuntzak |  |  |
| - Finantzaketaren desbideratze positiboak | 0 | 0 |
| + Finantzaketaren desbideratze negatiboak | 0 | 0 |
| Diruzaintzako gerakinarekin finantzatutako gastuak\*\* | 47.344 | 46.333 |
| Aurrekontu-emaitza doitua | 220.925 | 98.011 |

\*Auditatu gabeko ekitaldia

\*\*Ganbera honek egokitutako zenbatekoa (VI.2 atala)

V.3. Udalaren diruzaintzako gerakina 2017ko abenduaren 31n

|  |  |  |
| --- | --- | --- |
| Kontzeptua | 2016ko ekitaldia\* | 2017ko ekitaldia |
| (+) Kobratzeko dauden eskubideak | 230.874 | 325.126 |
| (+) Diru-sarrerak: Aurtengo ekitaldia | 159.500 | 260.928 |
| (+) Diru-sarrerak: Itxitako ekitaldiak | 574.992 | 603.893 |
| (+) Aurrekontuz kanpoko diru-sarrerak | 37.182 | 38.043 |
| (-) Ordainketen itzulketak | 1.641 | 50 |
| (-) Bilketa zaileko eskubideak\*\* | -529.089 | -566.040 |
| - Aplikatzeko dauden diru-sarrerak | -13.352 | -11.748 |
| (-) Ordaintzeko dauden betebeharrak | 89.929 | 137.582 |
| (+) Gastuen aurrekontua: Aurtengo ekitaldia | 45.356 | 80.854 |
| (+) Gastuen aurrekontua: Itxitako ekitaldiak | 1.029 | 228 |
| (+) Diru-sarreren itzulketak | 0 | 0 |
| (-) Aplikatzeko dauden gastuak | -6.060 | -5.500 |
| (+) Aurrekontuz kanpoko gastuak | 49.604 | 61.998 |
| (+) Diruzaintzako funts likidoak | 1.054.078 | 1.018.602 |
| (+) Finantzaketaren desbideratze metatu negatiboak | 0 | 0 |
| Diruzaintzako gerakina, guztira | 1.195.023 | 1.206..146 |
| Diruzaintzako gerakina, finantzaketa atxikia duten gastuak direla-eta | 0 | 0 |
| Baliabide atxikien diruzaintzako gerakina | 0 | 0 |
| Gastu orokorretarako diruzaintzako gerakina | 1.195.023 | 1.206.146 |

\*Auditatu gabeko ekitaldia

\*\*Ganbera honek doitutako zenbatekoa (VI.9.5 atala)

V.4. Udalaren 2017ko abenduaren 31ko egoera- balantzea

Jardunean

|  |  |  |  |
| --- | --- | --- | --- |
| Deskribapena | | 2016\* | 2017 |
| A | Ibilgetua | 17.718.785 | 13.129.856 |
| 1 | Ibilgetu materiala | 16.994.193 | 8.597.658 |
| 2 | Ibilgetu ez-materiala | 312.800 | 0 |
| 3 | Erabilera orokorrerako azpiegiturak eta ondasunak | 340.077 | 374.621 |
| 4 | Herri-ondasunak | 71.295 | 4.157.157 |
| 5 | Finantza-ibilgetua | 420 | 420 |
| C | Zirkulatzailea | 1.860.262 | 1.954.350 |
| 8 | Zordunak | 800.124 | 930.249 |
| 9 | Finantza-kontuak | 1.054.078 | 1.024.101 |
| 11 | Aplikatzeko dagoen emaitza (ekitaldiko galera) | 6.060 | 0 |
| Aktiboa, guztira | | 19.579.046 | 15.084.206 |

\*Auditatu gabeko ekitaldia

Pasiboa

|  |  |  |  |  |  |
| --- | --- | --- | --- | --- | --- |
| Deskribapena | | 2016\* | | 2017 | |
| A | Funts berekiak | | 18.917.243 | | 14.420.206 | |
| 1 | Ondarea eta erreserbak | | 12.004.882 | | 7.561.290 | |
| 2 | Ekitaldiko emaitzak | | 338.909 | | 179.717 | |
| 3 | Dirulaguntzak, dohaintzak eta legatuak | | 6.573.452 | | 6.679.199 | |
| C | Epe luzeko hartzekodunak | | 525.676 | | 481.859 | |
| 4 | Jesapenak, maileguak eta fidantzak, jasotako gordailua | | 525.676 | | 481.859 | |
| D | Epe laburreko zorrak | | 136.127 | | 182.141 | |
| 5 | Itxitako aurrekontuetako hartzekodunak eta aurrekontuez kanpokoak | | 122.775 | | 170.393 | |
| 6 | Aplikatzeko dauden partidak eta aldizkatzearen ondoriozko doitzeak | | 13.352 | | 11.748 | |
| Pasiboa, guztira | | 19.579.046 | | 15.084.206 | |

\*Auditatu gabeko ekitaldia

V.5. Udalaren 2017ko ekonomia- eta - ondare-emaitzaren kontua

Ekitaldiko emaitza arruntak

|  |  |  |  |  |  |  |  |
| --- | --- | --- | --- | --- | --- | --- | --- |
| Zor | | 2016\* | 2017 | Hartzeko | | 2016\* | 2017 |
| 61 | Langile-gastuak | 532.584 | 488.605 | 70 | Salmentak | 314.424 | 342.790 |
| 62 | Finantza-gastuak | 4.329 | 2.612 | 71 | Ondasunaren eta enpresaren errenta | 25.147 | 28.001 |
| 63 | Tributuak | 0 | 70 | 72 | Produkzioari eta inportazioari lotutako tributuak | 467.748 | 455.847 |
| 64 | Lanak, zuzkidurak eta kanpoko zerbitzuak | 817.613 | 864.857 | 73 | Errentaren gaineko zerga arruntak | 122.418 | 123.617 |
| 65 | Gizarte prestazioak | 521 | 676 | 76 | Transferentzia arruntak | 821.909 | 808.256 |
| 67 | Transferentzia arruntak | 115.201 | 207.107 | 77 | Kapitalaren gaineko zergak | 37.734 | 1.333 |
| 68 | Kapital-transferentziak | 1.200 | 5.500 | 78 | Bestelako diru-sarrerak | 24.197 | 14.400 |
| 69 | Amortizaziorako eta hornikuntzarako zuzkidurak | 0 | 21.494 |  |  |  |  |
| 800 | Ekitaldiko emaitza arrunta (saldo hartzekoduna) | 342.129 | 183.323 |  |  |  |  |
| Guztira | | 1.813.577 | 1.774.244 | Guztira | | 1.813.577 | 1.774.244 |

\*Auditatu gabeko ekitaldia

Ekitaldiko emaitzak

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | 2016ko ekitaldia\* | 2017ko ekitaldia |  |  | 2016ko ekitaldia\* | 2017ko ekitaldia |
| 84 | Itxitako aurrekontuetako eskubide eta betebeharren aldaketa (zor-saldoa) | 3.220 | 3.605 | 80 | Ekitaldiko emaitza arruntak (saldo hartzekoduna) | 342.129 | 183.323 |
| 89 | Etekin garbia guztira | 338.909 | 179.717 |  |  |  |  |
|  | Guztira | 342.129 | 183.323 |  | Guztira | 342.129 | 183.323 |

\*Auditatu gabeko ekitaldia

VI Ondorioak eta gomendioak

Ondoren, egindako lanetik ateratako konklusio nagusiak jaso ditugu, bai eta udalaren eta haren erakunde autonomoaren kudeaketa ekonomiko eta aurrekontukoa zein kudeaketa administratiboa hobetzeko Ganbera honek emandako gomendioak ere.

VI.1. Udalaren 2017ko abenduaren 31n aurrekontua

Udalaren hasierako aurrekontuan, 1,94 milioi euroko gastuen eta diru-sarreren hasierako aurreikuspenak ageri dira.

Zenbateko horri 421.000 euro —ehuneko 22— gehitzen zaizkio aurrekontu-aldaketen bidez; horren emaitza da gastuen eta diru-sarreren behin betiko aurreikuspenak 2,37 milioi eurokoak direla. Igoera horien justifikazioa inbertsioen kapituluan dago, 162.000 eurotik 583.000 eurora handitu baitira, bai eta diru-sarreretan ere, aurreko ekitaldiko diruzaintzako gerakina sartu delako.

Gastuen bi aurrekontu-aldaketa berrikusi dira, 421.000 euro egiten dutenak, eta konklusioa da egoki izapidetu direla.

Aitortutako betebeharrak 1,83 milioi eurokoak izan dira eta ehuneko 77ko betetze-maila izan dute. Portzentajearen justifikazioa inbertsioen kapituluaren betearazpenean aurkitzen dugu, ehuneko 37koa izan baita, bai eta kapital-transferentzien kapituluaren betearazpenean ere, ehuneko zortzikoa izan baita.

Aitortutako eskubideak 1,88 milioikoak dira, ehuneko 79ko betearazpen-mailarekin; ehuneko horren azalpena dira, funtsean, diru-sarreretan egin diren aurrekontu-aldaketak, aurreko ekitaldiko diruzaintzako gerakina sartu baita, 421.000 euro; sartze horrek ez dakar berekin ekitaldiko eskubideak aitortzea.

Laburbilduz, Udalak 2017an gastatutako 100 euro bakoitza honako hauekin erabili eta finantzatu dira:

|  |  |  |  |
| --- | --- | --- | --- |
| Gastuaren izaera | Diru-kopurua | Finantza-iturria | Diru-kopurua |
| Langileak | 27 | Tributu bidezko diru-sarrerak | 50 |
| Bestelako gastu arruntak | 59 | Transferentzia arruntak eta kapital-transferentziak | 49 |
| Inbertsio errealak | 12 | Ondare bidezko diru-sarrerak eta beste | 1 |
| Finantza-pasiboak | 2 |  |  |
|  | 100 |  | 100 |

Hau da, funtzionamendu-gastuek guztizko gastuaren ehuneko 86 azaltzen dute, eta inbertsioek, berriz, ehuneko 12. Diru-sarreretan, iturri nagusia honako hauek dira: tributu izaerakoak eta transferentzia arruntak eta kapitalekoak, ehuneko 50 eta 49rekin, hurrenez hurren.

Udalaren 2017rako aurrekontuaren betetzeak eta aurreko ekitaldiarekiko alderaketak honako adierazle eta magnitude hauek erakusten dituzte (eurotan):

|  |  |  |  |
| --- | --- | --- | --- |
| Udalaren adierazleak | 2016 \* | 2017 | Aldea (%)  2017/2016 |
| Gastuak, guztira | 1.655.844 | 1.828.312 | 10 |
| Gastu arruntak (1. kapitulutik 4. kapitulura) | 1.470.248 | 1.563.927 | 6 |
| Funtzionamendu-gastuak (1., 2. eta 4. kapituluak) | 1.465.919 | 1.561.315 | 7 |
| Kapital-gastuak (6. eta 7. kapituluak) | 75.716 | 220.569 | 191 |
| Finantza eragiketen gastuak (8 eta 9) | 109.880 | 43.817 | -60 |
| Diru-sarrerak, guztira | 1.829.425 | 1.879.990 | 3 |
| Diru-sarrera arruntak (1. kapitulutik 5.era) | 1.813.579 | 1.774.244 | -2 |
| Tributuen bidezko diru-sarrerak (zergak, tasak eta kontribuzio bereziak) | 894.592 | 854.359 | -4 |
| Tributu bidezko diru-sarrerak gastu arrunten gainean (%) | 61 | 55 | -10 |
| Kapital bidezko diru-sarrerak (6. eta 7. kapituluak) | 15.848 | 105.747 | 567 |
| Gastu arrunta biztanleko | 737 | 769 | 4 |
| Biztanle bakoitzeko kapital-gastua | 38 | 108 | 184 |
| Tributu bidezko diru-sarrerak biztanleko | 448 | 420 | -6 |
| Dirulaguntzen mendekotasuna (%) | 46 | 49 | 7 |

\*Auditatu gabeko ekitaldia

Horiek aztertuta, honako hauek nabarmentzen ditugu:

* Guztizko gastuek ehuneko hamar egin dute gora 2016ko ekitaldiarekin alderatuta. Izaerari erreparatuta, kapitaleko gastuek ehuneko 191 egin dute gora eta finantza-eragiketei dagozkienak, berriz, ehuneko 60 jaitsi dira.
* Gutizko diru-sarrerak ehuneko hiru handitu dira aurreko ekitaldikoekiko. Tributu bidezko diru-sarrerek ehuneko lau egin zuten behera, eta kapitaleko diru-sarrerak, berriz, ehuneko 567 handitu ziren. Biztanle bakoitzeko diru-sarrerak ehuneko sei jaitsi dira.

VI.2. Udalaren 2017ko abenduaren 31ko egoera ekonomiko-finantzarioa

Honako hau da Udalaren egoera ekonomiko-finantzarioa eta aurreko ekitaldikoarekiko alderaketa:

|  |  |  |  |
| --- | --- | --- | --- |
| Udalaren adierazleak | 2016 \* | 2017 | Aldea (%)  2017/2016 |
| Aurrekontu-emaitza doitua\*\* | 220.925\*\* | 98.011\*\* | -56 |
| Aurrekontuko saldo ez finantzarioa | 287.790 | 98.107 | -66 |
| Aurrezki gordina | 347.660 | 212.929 | -39 |
| Finantza-zama | 114.209 | 46.429 | -59 |
| Aurrezki garbia | 233.449 | 166.500 | -29 |
| Gastu orokorretako diruzaintzako gerakina\*\* | 1.195.023\*\* | 1.206.146\*\* | 1 |
| Finantza-zamaren adierazlea\*\*\* | % 7 | % 3 | -57 |
| Aurrezki gordina / diru-sarrera arruntak\*\*\* | % 24 | % 19 | -21 |
| Zorpetze-ahalmena (%) | % 17 | % 16 | -6 |
| Zor bizia | 525.676 | 481.859 | -8 |
| Zor bizia/diru-sarrera arruntak (%) | % 29 | % 27 | -7 |
| Zor bizia biztanleko | 263 | 237 | -10 |

\*Auditatu gabeko ekitaldia

\*\*Ganbera honek doitutako zenbatekoa.

\*\*\*Ratioen izendapen berriak, Toki Administrazioko Zuzendaritza Nagusiak sartutakoak.

Datu horiek guztiak aztertuta, honako hauek dira aipagarri:

* Udalak aurkeztutako aurrekontu-emaitzari gehitu dizkiogu diruzaintzako gerakinarekin finantzatutako gastuak (46.333 euro); zenbateko hori kontuan hartu gabe zegoen emaitza hori kalkulatzerakoan. 2016arekin alderatuta, aurrekontu-emaitza doitua ehuneko 56 jaitsi da.
* 2017an aurrekontu gordina aurreko ekitaldiko aurrezki gordina baino ehuneko 39 txikiagoa izan zen. 166.500 euroko aurrezki garbiak erakusten du Udalak behar adina baliabide arrunt sortu zituela finantza-zamari eta funtzionamendu-gastuei aurre egiteko. 2016koarekin alderatuta, aurrezki garbi hori ehuneko 29 jaitsi zen.
* Diruzaintzako gerakina jaitsi dugu diru-bilketa zaileko eskubideak —566.040 euro— direla eta; zenbateko hori, izan ere, ez zen kontuan hartu gerakina kalkulatzerakoan.

Gastu orokorretarako diruzaintzako gerakina 1.206.146 eurokoa da, eta erakusten du hurrengo ekitaldietan gastuak finantzatzeko likideziarik badagoela.

* Udalaren 2017ko abenduaren 31ko zor bizia 481.859 eurokoa da. Aurreko urtearekin alderatuta, ehuneko zortzi jaitsi da, eta 2017an ez da mailegu berririk kontratatu.

**Horrenbestez**, Udalak finantza-egoera saneatua du; haren ezaugarria da 1,21 milioi euroko diruzaintzako gerakina duela gastu orokorretarako, 166.500 euroko aurrezki garbia eta 16 milioiko zorpetzeko gaitasuna. Hala eta guztiz ere, adierazle finantzario horiek, oro har, 2016koak baino txikiagoak dira.

VI.3. Aurrekontu-egonkortasunaren eta finantza-iraunkortasunaren helburuak betetzea.

Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoa aplikatzearen eraginetarako, SEC'10 Kontabilitate Nazionaleko irizpideak jarraituta, honako ente hauek hartzen dira tokiko administrazio publikotzat: udala bera eta San Raimundo de Fitero zahar-etxearen erakunde autonomoa.

Arau fiskalen betetzea kalkulatzeko, Udalak bere diru-sarrerak eta aurrekontu-gastuak hartzen ditu kontuan, erakunde autonomoarenak gehitu gabe. Arau fiskalen betetzea kalkulatu dugu informazio bateratuarekin, eta administrazio publikotzat hartzen diren entitateek honako datu hauek dauzkate:

* Aurrekontu-egonkortasunaren printzipioak

a) 43.601 milioi euroko finantzaketa-gaitasuna sortu dute.

Finantzaketa-gaitasuna

|  |  |
| --- | --- |
| Kontzeptua | 2017 |
| Aurrekontuko saldo ez finantzarioa | 95.495 |
| Diru-bilketa zalantzagarria duten diru-sarrerengatiko doikuntzak | -51.894 |
| Finantzaketa-gaitasuna | 43.601 |

b) 2017ko ekitaldiko gastu konputagarria 93.950 euro handiagoa da gastuaren gehieneko muga baino; horrekin, gastu-araua urratzen da, zeren eta gainditzen baita 2017rako baimendutako aldearen tasa, ehuneko 2,1ekoa.

Gastuaren araua

|  |  |  |
| --- | --- | --- |
| Kontzeptua | 2016 | 2017 |
| Gastua (1. kapitulutik 7.era) | 2.165.722 | 2.349.635 |
| Zorpetze-interesengatiko doikuntzak | -4.329 | -2.612 |
| Funts finalistekin finantzatutako gastuengatiko doikuntzak | -130.012 | -206.805 |
| Ikuspuntu finantzariotik jasangarriak diren inbertsioak | -46.938 | -36.746 |
| Oinarri-urtearen gastu konputagarria | 1.984.443 | 2.103.472 |
| BPGaren erreferentziako tasa | 1,021 |  |
| 2017rako gehieneko gastu konputagarri BATERATUA | 2.026.116 |  |
| 2017ko gastuan izandako desbideratzea |  | 77.356 |

* Finantza-iraunkortasunaren printzipioa

a) 2017ko abenduaren 31ko zor bizia 482.000 eurokoa da, eta kopuru hori 2017ko ekitaldiko diru-sarrera arrunten ehuneko 27 egiten du; portzentaje hori araudi indardunak ezartzen duen ehuneko 110eko mugatik beherakoa da.

b) Hornitzaileei ordaintzeko batez besteko epea

Udalari dagokionez, adierazle horren batez besteko balioa honako hau izan da 2017an:

|  |  |
| --- | --- |
| Hornitzaileei ordaintzeko batez besteko epea | 2017 |
| Lehenengo hiruhilekoa | -14,67 |
| Bigarren hiruhilekoa | -6,84 |
| Hirugarren hiruhilekoa | -17,62 |
| Laugarren hiruhilekoa | -6,85 |

Ez dizkigute eman erakunde autonomoak hornitzaileei ordaintzeko batez besteko epeari buruzko datuak, baina faktura gehienak helbideratuta daude eta beste guztiak, oro har, 30 egunetik beherako epeetan ordaintzen dira.

Horrenbestez, Udalak eta bere erakunde autonomoak printzipio hori betetzen dute, zeren eta haien ordaintzeko epea txikiagoa baita araudi indardunak merkataritza-eragiketetarako ezarritakoa baino.

Azkenik, nabarmendu beharra daukagu ezen, Aurrekontu-egonkortasunari eta Finantza-iraunkortasunari buruzko Lege Organikoaren 32. artikuluari jarraituz, Udalak 2017an ikuspuntu finantzariotik jasangarriak diren inbertsioak egin dituela, aurreko ekitaldiko superabita aplikatuz; inbertsio horiek 0,1 milioiko gastua ekarri dute gutxi gorabehera, eta haien zati bat Nafarroako Gobernuaren dirulaguntzekin ordaindu da.

*Gomendatzen dugu erakunde autonomoarekin bateratutako datuak erabiltzea Udalak aurrekontu-egonkortasunaren eta finantza-iraunkortasunaren helburuak betetzen ote dituen kalkulatzeko.*

VI.4. Alderdi orokorrak

* 2017ko ekitaldirako aurrekontu orokorra 2017ko ekainaren 27an onetsi zuen, hasiera batez, Udalbatzaren Osoko Bilkurak. Aurrekontua behin betiko onetsi zen argitaratu zenetik hamabost egun iragan baitziren erreklamaziorik aurkeztu gabe, eta 2018ko azaroaren 19an argitaratu zen Nafarroako Aldizkari Ofizialean, ezarritako epetik kanpo.
* Udalaren kontu orokorra 2018ko abenduaren 27an onetsi zen, legez ezarritako epetik kanpo. Kontu orokorrak ez du Udalaren eta erakunde autonomoaren egoera-orri bateraturik jasotzen, ez eta buruaren oroitidazkirik ere.
* Gorabeherak. Gaur egun, prozedura judizial bakarra dago irekita, Desjabetzeen Epaimahaiaren erabaki baten aurka aurkeztutako administrazioarekiko auzi-errekurtso baten ondorioz, eta 104.359 euroko zenbatekoa jasotzen du; izan ere, Udalak uste du ez direla bidezkoak desjabetzeko beharrizana eta betebeharra, ez eta haren zenbatekoak ere.
* Udalaren zor biziaren muga-eguneratzeen egutegia, banku-entitateekikoa, honako hau da 2017ko abenduaren 31n:

|  |  |  |  |
| --- | --- | --- | --- |
| Ekitaldia | Amortizazioa | Ehunekoa | Ehuneko metatua |
| 2018 | 43.817 | 9 | 9 |
| 2019 | 43.817 | 9 | 18 |
| 2020 | 43.817 | 9 | 27 |
| 2021 | 43.817 | 9 | 36 |
| 2022 | 43.817 | 9 | 45 |
| 2023 | 43.817 | 9 | 63 |
| Gainerakoa | 218.957 | 46 | 100 |
| Guztira | 481.859 | 100 |  |

* Aurrekontuz besteko saldoak. Aurrekontuz besteko saldo batzuk badaude ez 2017an, ez aurreko urteetan ere, mugimendurik izan ez duten hartzekodun eta zordunenak, baina ez dugu haien jatorria ezagutzen; horien artean honako hauek daude: ogasun publikoa, jasanarazitako BEZarengatik, 21.432 euro; ogasun publikoa, jasandako BEZarengatik, 14.789 euro; ogasun publikoa, BEZaren zordunengatik, 13.658 euro; eta aplikatzeko dauden sailkatu gabeko beste diru-sarrera batzuk, 11.204 euro.
* Ibilgetua 2017ko abenduaren 31n 13 milioitan baloratuta dago, 2016ko abenduaren 31n baino ehuneko 26 gutxiago. Udalaren Osoko Bilkurak 2017ko irailaren 26an ondasun higiezinen, ibilgailuen eta udal ondarearen inbentario bat onetsi zuen, eta hartan zahar-etxearen ondasunak jaso zituen.

Ondasunen inbentarioaren balorazioaren ondorioz, ibilgetua 4,7 milioi gutxitu da, eta kasuko doikuntzak egin dira ondarearen kargura.

* Fiteroko Udalak hirigintzako lanak kanpoko aholkularitzaren bitartez garatzen ditu. Aholkularitza horrek 2017an 22.135 euroko gastua ekarri du (BEZa barne).

Fiteroko udal plana 2004ko uztailaren 5eko erabaki batez onetsi zen behin betiko, eta 2005eko maiatzaren 23an argitaratu zen NAOn. 2017ko abenduaren 31n, Udalak inongo hirigintza-hitzarmenik ez du betearazpen-fasean.

Gure gomendioak:

* *Udalaren aurrekontuak eta Udalaren eta haren erakunde autonomoaren kontu orokorra legedi indardunean ezarritako epeetan onestea.*
* *Garatu beharreko jardueraren aurreikuspenei arrazoiz erantzunen dien aurrekontu bat egitea.*
* *Udalaren kontu orokorrean Udalaren eta haren erakunde autonomoaren egoera-orri bateratua jasotzea, bai eta buruaren oroitidazkia ere.*
* *Udaleko kontu-hartzailetzaren txostena osatzea aurrekontu-betearazpenari buruzko informazioarekin, kapituluz kapitulu, bai eta langileei eta kontratazioari buruzko informazioarekin ere, eta ebazteko dauden prozesu judizialetatik heldutako balizko gorabeherak jasotzea.*
* *Aurrekontukoak ez diren saldo zordunak eta hartzekodunak berrikustea, kobratzeko eskubideak eta ordaintzeko betebeharrak egiazki irudikatzen dituztenak identifikatzeko; kasuko kobrantzak eta ordainketak kudeatzea, eta kasuko kontabilitate-doikuntzak egitea, haiek erregularizatze aldera.*
* *Diru-bilketa zaileko eskubideei dagozkien zenbatekoak kalkulatu eta jasotzea, bai eta aurreko ekitaldietako diruzaintzako gerakinarekin finantzatutako gastuak ere, diruzaintzako gerakinaren kontabilitateko egoera-orrietan eta aurrekontu-emaitza doituan eragina dutenak.*

VI.5. Langile-gastuak

Udalaren langile-gastuek 488.597 euro egin zuten, ehuneko 92ko betetze-mailarekin. Ekitaldian aitortutako betebeharren guztizkoaren ehuneko 27 egiten dute.

2016koekin alderatuta, langile-gastuek ehuneko zortzi egin zuten behera, batez ere funtzionarioen montepioaren kuota ehuneko 17 jaitsi zelako. Hona horien xehekako azalpena:

|  |  |  |  |
| --- | --- | --- | --- |
| Kontzeptua | Aitortutako betebeharrak  2016 | Aitortutako betebeharrak  2017 | Aldea (%)  2017/2016 |
| Gobernu-organoak eta zuzendaritzako langileak | 30.000 | 30.000 | 0 |
| Funtzionarioak | 171.904 | 175.726 | 2 |
| Lan-kontratudun langileak | 102.648 | 95.007 | -7 |
| Enplegu-emaileren kargurako kuotak, prestazioak eta gizarte gastuak | 227.052 | 187.864 | -17 |
| Guztira | 531.604 | 488.597 | -8 |

*Plantilla organikoa*

Udalaren Osoko Bilkurak, 2017ko ekainaren 27an, plantilla organikoaren hasierako onespena erabaki zuen. Behin betiko plantilla 2017ko irailaren 4an argitaratu zen NAOn.

Honako hauek dira Udalaren lanpostuak 2017ko ekitaldirako, bai eta haien araubide juridikoa eta lanpostu hutsen kopurua ere:

|  |  |  |  |
| --- | --- | --- | --- |
| Lanpostua | Araubide juridikoa | Lanpostuen kopurua | Lanpostu hutsen kopurua |
| Idazkaria | Funtzionarioa | 1 | 1 |
| Turismoko teknikaria | Funtzionarioa | 1 | 0 |
| Administrari laguntzailea | Funtzionarioa | 2 | 2 |
| Askotariko zerbitzuak | Funtzionarioa | 4 | 1 |
| Guztira |  | 8 | 4 |

Horri buruz, hauxe esan behar dugu:

a) Plantilla organikoan jasotako lanpostu guztiak funtzionario-araubidekoak dira.

b) Lau lanpostu huts badaude; plantillaren ehuneko 50 dira.

c) 2017an zehar, lau lanpostu hutsak beteta egon dira; horietako bat administrazio kontratu batekin eta beste hirurak lan-kontratuekin.

2017ko abenduaren 31n, Udalean hamar langilek egiten dute lan guztira; hona hemen xehetasunak:

|  |  |
| --- | --- |
| Enplegatuak | Enplegatu kopurua |
| Funtzionarioak | 4 |
| Administrazio-kontratudun langileak | 1 |
| Kontratu mugagabe ez-finkoak | 4 |
| Aldi baterako lan-kontratudunak | 1 |
| Guztira | 10 |

2017an egindako lan-ikuskatze baten ondorioz, aldi baterako lau lan-kontratu mugagabe ez-finko bilakatu ziren. Langile horiek Udalean zerbitzuak ematen dituzten obra edo zerbitzu jakin baterako kontratuen bitartez, baina kontratu horien antzinatasunak halako kontratuetarako baimenduta dagoen gehieneko iraupena gainditzen zuen. 2017ko abenduaren 31ko langileen zerrendan, arestian aipatutako lau langileak daude, lan-kontratu mugagabe ez-finkoen kalifikazioarekin.

2017an ez zen lan-eskaintza publikorik egin, eta ez zen langileak kontratatzeko deialdirik egin.

Azken urte hauetan lanpostuak betetzeko edo kontratazio-zerrendak osatzeko inongo deialdirik ez da argitaratu; hautapen-prozedura bat egiten zen kontratazio bakoitzerako, baina 2017an, Nafarroako Enplegu Zerbitzuaren bitartez, lan-poltsa bat sortu zen zerbitzu anitzetako langileentzat, eta 2018an, berriz, administrari laguntzaileentzat.

Egindako berrikuspenetik nabarmendu beharra daukagu ezen, oro har, langileen espedienteak osorik daudela eta ordaindutako lansariak bat datozela plantilla organikoaren arabera betetzen dituzten lanpostuekin eta espedientean jasotako inguruabar administratibo eta familiarrekin, eta araudian ezarritakoaren araberakoak dira. Hala eta guztiz ere, honako hau aipatu behar dugu:

a) Plantilla organikoan, turismoko teknikariaren eta zerbitzu anitzetako langileen lanpostuetan lanaldiaren luzapenaren osagarria ageri da jasota. Osagarri hori ematen zaie oro har ezarritakoa baino lanaldi luzeagoa egin ohi duten lanpostuei, eta osagarri hori jasotzen denean inolaz ere ezin izanen da aparteko ordurik sortu.

Arestian aipatutako lanpostuak betetzen dituzten langileek aparteko orduengatiko ordainsariak jaso dituzte 2017an, araudi indardunean ezarritakoa urratuz. Aparteko ordu horien zenbatekoa 13.888 eurokoa da.

Bestalde, aldez aurreko baimena falta da, aparteko eta premiako lanak egiteko aparteko orduak egitea justifikatzen duena. 2018an, ordu horiek egiteko abala arduradunak, erantzuleak edo alkateak emandako sinadurarekin eman da. 2017an, hainbat langilek urteko 50 orduko gehieneko muga gainditu dute, aplikatzekoa den araudian ezarritakoaren kontra.

b) Turismo bulegoan laguntzako lanak egiten dituen langile baten gastua gastu arrunt eta zerbitzuetako kapituluan kontabilizatzen da. Haien zenbatekoak 6.653 euro egiten du.

c) Zerbitzu anitzetako funtzionario batek Gizarte Segurantzari kotizatzen dio dagokionaz beste atal batean.

Gure gomendioak:

* *Lan-eskaintza publikoa onestea eta plantilla organikoan dauden lanpostu hutsetarako deialdia egitea, araudi indardunean ezarritakoari jarraituz.*
* *Aparteko orduak baimentzea haiek egin baino lehen.*
* *Aparteko orduetarako ezarrita dagoen urteko muga errespetatzea, eta hala ez bada baimenean ordu horiek egiteko arrazoia aipatzea.*
* *Turismo bulegoan laguntzako lanak egiten dituen langilearen gastua langileen kapituluan erregistratzea.*
* *Zerbitzu anitzetako funtzionarioaren Gizarte Segurantzarako kotizazioaren atala aldatzea.*

VI.6. Ondasun arruntetako eta zerbitzuetako gastuak

Udalaren ondasun arrunten eta zerbitzuen gastuek 865.611 euro egin zuten 2017an; aurreikusitako kredituaren ehuneko 87, hain zuzen. Ekitaldian aitortutako betebeharren guztizkoaren ehuneko 49 egiten dute.

Gastu horiek aurreko ekitaldikoak baino ehuneko sei gehiago izan ziren, “beste enpresa batzuek egindako lanak” kontzeptuak ehuneko 56 gora egitearen ondorioz.

Honako hauen lagin bat berrikusi dugu:

1. Gastuen partidak

|  |  |
| --- | --- |
| Aurrekontu-partida | 2017an aitortutako betebeharrak |
| Uraren goi-hornidura | 115.047 |
| Iraileko herriko jaiak | 81.912 |
| Zezen-jaialdiak eta entzierroak | 56.031 |
| Musika bandaren ekitaldiak | 33.630 |
| Teknikari juridikoen lansariak | 25.574 |
| Hirigintza arloko teknikarien lansariak | 22.377 |

1. 2017an adjudikatutako kontratuak

|  |  |  |  |  |  |
| --- | --- | --- | --- | --- | --- |
| Deskribapena | Adjudikazio-prozedura | Lizitazioaren zenbatekoa  (BEZik gabe) | Zenbat lizitatzaile | Adjudikatutako zenbatekoa  (BEZik gabe) | 2017ko gastua  (BEZik gabe) |
| Ikastetxe publikoaren garbiketa eta atezaintza | Publizitaterik gabeko prozedura negoziatua | 59.504 | 2 | 52.000 | 2.167 |
| Udal igerilekuaren kudeaketa, garbiketa eta zainketa, eta haren instalazioen ustiatzea | Publizitaterik gabeko prozedura negoziatua | 9.917 | 1 | 8.595 | 2.149 |
| Kutur etxeko tabernaren ustiatzea eta errentamendua; kultur etxearen garbiketa eta zainketa | Publizitaterik gabeko prozedura negoziatua | 7.934 | 2 | 16.080 | 670 |

Gure azterketatik ateratzen dugun konklusioa da ezen, oro har, berrikusitako aurrekontu-partidetako gastuak egindako kontratuen arabera justifikatuta daudela, onetsita daudela, kontu-hartzaileak baimenduta daudela, zuzen kontabilizatu direla eta epean ordaindu direla.

Berrikusitako kontratuen lizitazioa eta haien adjudikazioa, bai eta haien betetzea ere, kontratuen arloko legediaren arabera izapidetu dira.

Hala eta guztiz ere, detektatu dugu zerbitzu batzuetarako ez dela izapidetu zegokien kontratazio-espedientea, araudi indardunean ezarritakoa urratuta.

*Gomendatzen dugu kasuko kontratazio-espedienteak izapidetzea kontratuak amaituta dituzten zerbitzuen kasuan eta errepikatzen direlako edo daukaten zenbatekoagatik araudi indardunak hala aurreikusten duen kasuetan.*

VI.7. Transferentzia arruntengatiko gastuak

Transferentzia arruntak direla-eta Udalak egindako gastuak 207.107 eurokoak izan ziren, eta gastu guztien ehuneko 11 egin zuten. Haien betetze-maila behin betiko kontratuen ehuneko 147koa izan zen.

Kapitulu honetako gastuak ehuneko 80 handitu ziren aurreko ekitaldikoekin alderatuta, batez ere Zahar-etxearen Patronatuari egindako ekarpena ehuneko 452 handitu zelako, 20.121 eurokoa izatetik 111.148 eurokoa izatera pasa baitzen.

Honako hauek dira transferentzia arruntetarako gastuak osatzen dituzten kontzeptu nagusiak, kapituluaren ehuneko 88 egiten dutenak:

|  |  |  |  |
| --- | --- | --- | --- |
| Kontzeptua | Gastua | Kapituluaren gaineko ehunekoa | Betetakoa (%) |
| Mankomunitateei | 57.320 | 28 | 99 |
| Zahar-etxearen Patronatua | 111.148 | 54 | 278 |
| Kirol Mankomunitatea. Igerilekuetako sorosleak. | 13.287 | 6 | 95 |
| Guztira | 181.755 | 88 | 162 |

Udalak 2017an emandako dirulaguntzen lagin bat berrikusi dugu. Haiek emateko prozedura eta oinarri arautzaileak aztertu ditugu, bai eta haien justifikazioa, onespena, fiskalizazioa, kontabilizatzea eta ordaintzea ere.

Udala kide den mankomunitate bakoitzari aitortutako gastuaren zenbatekoa kuantifikatu da, eta aztertu da aurreko urtekoarekiko zenbat aldatu den eta gastuaren dokumentu bidezko justifikazioa zuzena den.

Berrikuspen horiek eginda, ean beharra daukagu ezen, oro har, dirulaguntzak aplikatzekoa den araudiaren arabera eman eta erregistratu direla; halere, honako hauek nabarmendu behar ditugu:

1. Erakunde autonomoarentzako ekarpena erakunde horren diru-sarrerak eta gastuak 2017an orekatzeko behar zen kopuruari erreparatuta egin da. Ekarpen hori 111.148 eurokoa izan da, nahiz eta behin betiko kreditua 40.000 eurokoa zen. Ez da kasuko aurrekontu-aldaketa onetsi, kreditua gastua betearazteko behar zen adina zuzkitze aldera.

*Gomendatzen dugu behar diren aurrekontu-aldaketak onestea aurreikusitako gastua baimentzea bideratuko duen kreditua zuzkitze aldera.*

VI.8. Inbertsioak

Kapitulu honen hasierako kreditua 162.100 eurokoa da, eta 421.265 euroko aurrekontu-aldaketak egin dira, 2016ko ekitaldiko diruzaintzako gerakinarekin finantzatu direnak. Inbertsioak ekitaldiko guztizko gastuaren ehuneko 12 dira.

Aitortutako betebeharrak 215.069 eurokoak izan dira, eta behin betiko kredituen gaineko ehuneko 37ko betetze-ehunekoa izan dute. Ehuneko apal horren arrazoia da aurreikusitako obra batzuk edo batere ez direla egin edo betetze txikia izan dutela.

2017an, honako kontratu hauek adjudikatu dira:

|  |  |  |  |  |  |
| --- | --- | --- | --- | --- | --- |
| Izena | Kontratu-mota | Adjudikazio-prozedura | Lizitazioaren zenbatekoa  (BEZik gabe) | Diru-kopurua  Adjudikazioa  (BEZik gabe) | Diru-kopurua  Betetakoa  (BEZik gabe) |
| Bideak profilatu eta trinkotzea | Obrak | Negoziatua | 42.222 | 40.639 | 37.519 |
| Industrialdera argindarra eramatea | Obrak | Negoziatua | 34.458 | 31.831 | 31.831 |
| Hilobiak eta nitxoak egitea | Obrak | Txikia | 19.722 | 18.138 | 17.502 |
| Parke Barranco izenekoak ledak jartzea | Obrak | Negoziatua | 25.672 | 17.986 | 18.427 |
| Alhama ibaiaren pasarela | Obrak | Negoziatua | 29.884 | 28.000 | 27.945 |

Gainera, 2017an honako kontratu honek jarraitzen du indarrean:

|  |  |  |  |
| --- | --- | --- | --- |
| Izena | Esleipen-urtea | Adjudikazioaren zenbatekoa  (BEZik gabe) | Betetako zenbatekoa  (BEZik gabe) |
| Ludoteka egokitzea | 2016 | 33.844 | 34.132 |

Aurreko kontratuak berrikusita, konklusioa da ezen, oro har, araudi indarduna errespetatu dela, gastuak baimenduta daudela eta zuzen kontabilizatu direla.

*Gomendatzen dugu inbertsioak egoki planifikatzea eta haiek betearazteko egutegiak ezartzea, aurrekontu errealistagoak egite aldera.*

VI.9. Aurrekontuko diru-sarrerak

2017ko ekitaldiko kapitulu bakoitzarengatik aitortutako eskubideak eta haien eta aurreko ekitaldikoen arteko alderaketa ondoko taula honetan adierazten dira:

|  |  |  |  |
| --- | --- | --- | --- |
| Kapitulua | Aitortutako eskubideak, 2016\* | Aitortutako eskubideak, 2017 | 2017/2016 aldea (%) |
| 1.- Zuzeneko zergak | 593.066 | 548.584 | -8 |
| 2.- Zeharkako zergak | 34.834 | 32.214 | -8 |
| 3.- Tasak, prezio publikoak, bestelako diru-sarrerak | 339.660 | 362.595 | 7 |
| 4.- Transferentzia arruntak | 821.910 | 808.256 | -2 |
| 5.- Ondare bidezko diru-sarrerak | 24.108 | 22.595 | -6 |
| ***Diru-sarrera arruntak (1. kapitulutik 5.era)*** | ***1.813.578*** | ***1.774.244*** | ***-2*** |
| 7.- Kapital transferentziak | 15.848 | 105.746 | 567 |
| ***Kapitaleko diru-sarrerak*** | ***15.848*** | ***105.746*** | ***567*** |
| Diru-sarrerak, guztira | 1.829.426 | 1.879.990 | 3 |

\*Auditatu gabeko ekitaldia

2017an aitortutako eskubideak 1,88 milioi eurokoak izan dira; horietatik, 1,77 milioi diru-sarrera arruntei dagozkie eta 0,11 mila euro, berriz kapital-transferentziei. Diru-sarreren betetze maila ehuneko 79 izan da. 2016ko ekitaldiaren aldean, diru-sarreren guztizko zenbatekoak ehuneko hiru egin du gora.

2016an eta 2017an ez da zorpetze finantzario berririk itundu.

*Zergen bidezko diru-sarrerak*

Zergek udalaren diru-sarrera guztien ehuneko 29 dute, eta honakoei dagozkie:

|  |  |  |  |  |
| --- | --- | --- | --- | --- |
| Izena | Aitortutako eskubideak, 2016\* | Aitortutako eskubideak, 2017 | Kobrantzak  2017 | 2017/2016 aldea (%) |
| **Zuzeneko zergak** | **593.065** | **548.584** | **482.734** | **-8** |
| Landa-lurraren gaineko kontribuzioa | 11.786 | 11.751 | 11.236 | 0 |
| Hiri-lurraren gaineko kontribuzioa | 370.488 | 368.815 | 327.325 | 0 |
| Ibilgailuak | 122.418 | 123.617 | 103.859 | 1 |
| Lurren balio-gehikuntza | 37.734 | 1.334 | 1.334 | -96 |
| Jarduera ekonomikoen gaineko zerga (JEZ) | 50.639 | 43.067 | 38.980 | -15 |
| **Zeharkako zergak** | **34.835** | **32.214** | **6.587** | **-8** |
| Eraikuntza, instalazio eta obren gaineko zerga (EIOZ) | 34.835 | 32.214 | 6.587 | -8 |
| Guztira | 627.900 | 580.798 | 489.321 | -8 |

\*Auditatu gabeko ekitaldia

Udalak nahitaezko zerga guztiak ordainarazten ditu: lurraren kontribuzioa, trakzio mekanikoaren ibilgailuen gaineko zerga, jarduera ekonomikoen gaineko zerga, hiri-lurren balio-igoeraren gaineko zerga eta EIOZa.

Abenduaren 17ko 19/2017 Foru Legeak Nafarroako Toki Ogasunei buruzko 2/1995 Foru Legea aldatu zuen, eta deklaratu zuen hiri-lurren balio-igoeraren gaineko zergari loturik egonen direla soilik balio-igoera gertatu dela ziurtatzen deneko transmisioak. Xedapen iragankorrean data eta likidazio desberdinen arabera aplikatzekoak diren arauak ezartzen ditu, irmo bilakatu diren ala ez kontuan hartuta. Aldaketa horren ondorioz, eta 2016arekin alderatuta, lurren balioaren gaineko zerga dela-eta aitortutako eskubideak ehuneko 96 handitu dira.

Fiteroko Udalak, 2016ko abenduaren 26an egindako Osoko Bilkuran, honako zerga-tasa hauek onetsi zituen 2017rako:

|  |  |  |
| --- | --- | --- |
| Zergak | Udala | 2/95 Foru Legea |
| Hiri-lurraren gaineko kontribuzioa | 0,30 | 0,10 - 0,50 |
| Landa-lurraren gaineko kontribuzioa | 0,50 | 0,10 - 0,50 |
| Jarduera ekonomikoen gaineko zerga | 1,4 | 1 - 1,4 |
| Lurren balioaren igoeraren gaineko zerga |  |  |
| Gaurkotzearen koefizientea |  |  |
| Bost urte bitarte | 3,3 | 2,2 - 3,3 |
| 10 urte bitarte | 3,2 | 2,1 - 3,2 |
| 15 urte bitarte | 3,1 | 2,0 - 3,1 |
| 20 urte bitarte | 3,1 | 2,0 - 3,1 |
| Zerga-tasa | 18,5 | 8 - 20 |
| Eraikuntza, instalazioak eta obrak | 4 | 2 - 5 |

Zerga-tasa horiek 2016koen antzera mantentzen dira.

Zuzeneko eta zeharkako zerga guztien lagin bat berrikusi dugu. Egindako lanean egiaztatu dugu ezen, orokorrean, zergen likidazioa eta haien diru-bilketa ordenantzen eta arau erregulatzaileen arabera egin direla.

2017an indarrean egon den balorazio-ponentzia 2007an gaurkotu zen. 2018ko ekitaldian haren gaurkotzea hasteko eskatu da.

*Gomendatzen dugu balorazio-ponentzia gaurkotzen jarraitzea eta Tasa bakarra aplikatzea landa-lurreko ondasunen gaineko kontribuzioa ordainarazteko, legedi indardunean ezarritakoari jarraituz*.

*Tasak, prezio publikoak eta beste diru-sarrera batzuk*

Honako hauek dira 2017an tasak, prezio publikoak eta beste diru-sarrera batzuk direla-eta aitortutako eskubideak eta aurreko ekitaldikoekiko alderaketa:

|  |  |  |  |
| --- | --- | --- | --- |
| Tasak, prezio publikoak eta beste diru-sarrera batzuk | Aitortutako eskubideak  2016\* | Aitortutako eskubideak  2017 | Aldea (%)  2017/2016 |
| Uraren eta estolden tasak eta kontagailuen mantentzea | 201.344 | 209.237 | 4 |
| Hilerriko tasak | 1.492 | 4.362 | 192 |
| Hirigintza-lizentziak | 14.531 | 4.295 | -70 |
| Dokumentuak egitea | 1.289 | 1.586 | 23 |
| Ibiak-Ibilgailuen sarrera | 8.805 | 8.659 | -2 |
| Hornidura-enpresen aprobetxamendu-tasak | 22.677 | 25.148 | 11 |
| Terrazak | 3.155 | 3.155 | 0 |
| Hesiak eta aldamioak | 2.941 | 7.283 | 148 |
| Azoka txikia | 8.854 | 8.613 | -3 |
| Kirol instalazioak | 11.113 | 18.047 | 62 |
| Igerilekuko diru-sarrerak | 27.432 | 19.280 | -30 |
| Ekitaldietan eta bestelakoetan lortutako diru-sarrerak | 0 | 22.579 | - |
| Salmentak | 3.294 | 3.628 | 10 |
| Isunak | 2.921 | 5.454 | 87 |
| Premiamendu-errekarguak | 3.514 | 5.646 | 61 |
| Egitarau eta aldizkarietako iragarkiak | 4.230 | 4.433 | 5 |
| Besterik | 22.068 | 11.190 | -49 |
| 3. kapitulua, guztira | 339.660 | 362.595 | 7 |

\*Auditatu gabeko ekitaldia

Diru-sarrerek ehuneko zazpi egin zuten gora 2016koekin alderatuta, funtsean antzokian egindako ekitaldietako diru-sarrerei esker —halakorik ez zen gertatu aurreko ekitaldian— eta kirol-tiketen salmentak gora egiteari esker.

Kontzeptu nagusia uraren, estolden eta kontagailuen mantentzearen tasei dagokie, eta kapituluaren ehuneko 58 egiten du. Tasa horietan izandako aldea, 2016ko ekitaldikoekin alderatuta, tarifak eta erabiltzaileen kopurua igotzeari esker gertatu da.

Hurrengo partiden lagin bat berrikusi dugu:

|  |  |
| --- | --- |
| Kontzeptua | 2017an aitortutako betebeharrak |
| Uraren eta horniduraren eta saneamenduaren tasa | 209.237 |
| Enpresen aprobetxamendu bereziak | 25.148 |
| Kultur ekitaldietako diru-sarrerak | 22.579 |
| Igerilekuetako diru-sarrerak | 19.280 |
| Kirol instalazioak | 18.045 |

Egindako berrikuspenetik eratortzen da tasen, prezio publikoen eta bestelako diru-sarreren bidezko diru-sarrerak arrazoizkoak direla, eta haien likidazioa eta diru-bilketa aplikatzekoa den araudiaren arabera egin dela.

Ondare bidezko diru-sarrerak

Ondoren azaltzen dugu kapitulu honetan 2017an izan den bilakaera, 2016koarekin alderatuta:

|  |  |  |  |
| --- | --- | --- | --- |
| Ondare bidezko diru-sarrerak | Aitortutako eskubideak  2016\* | Aitortutako eskubideak  2017 | Aldea (%)  2017/2016 |
| Banketxeetako kontuen korrituak | 115 | 1 | -99 |
| Zinema-aretoko tabernaren finkaren errentamendua | 3.992 | 3.996 | 0 |
| Hiri-finken errentamendua | 696 | 698 | 0 |
| Telefoniarako lurren errentamendua | 708 | 1.000 | 41 |
| Herri-lurren aprobetxamenduak, zuzeneko adjudikazio bidezkoak | 9.882 | 9.196 | -7 |
| Herri-lurren aprobetxamenduak, bizilagunei adjudikatutakoak | 7.552 | 7.704 | 2 |
| Ehiza barrutiaren errentamendua | 1.163 | 0 | - |
| Ondare bidezko diru-sarrerak, guztira | 24.108 | 22.595 | -6 |

\*Auditatu gabeko ekitaldia

Diru-sarrera horien kontzeptu nagusia zuzenean adjudikatutako eta bizilagunei adjudikatutako herri-lurren aprobetxamenduetatik datorrena da; horrekin batera, kontuan hartu behar da ehiza-barrutia dela-eta ez dela diru-sarrerarik lortu (doako lagapena). Horrek guztiak 2016ko ekitaldiarekiko aldea justifikatzen du.

Herri-lurren aprobetxamenduak berrikusi ditugu, zuzenean adjudikatutakoak zein bizilagunei adjudikatutakoak. Berrikuspen horretatik ondorioztatzen da ezen, oro har, ondare bidezko diru-sarrerak arrazoizkoak direla.

*Transferentzien bidezko diru-sarrerak*

Transferentzia arrunten eta kapital-transferentzien bidezko diru-sarrerak 808.256 eurokoak eta 105.747 eurokoak izan dira hurrenez hurren, eta diru-sarrera guztien ehuneko 49 dira. Hona haien 2016ko ekitaldiarekiko konparazioa:

|  |  |  |  |
| --- | --- | --- | --- |
| Transferentzien bidezko diru-sarrerak | Aitortutako eskubideak  2016\* | Aitortutako eskubideak  2017 | Aldea (%)  2017/2016 |
| Estatuaren tributuetan parte-hartzea | 1.953 | 2.562 | 31 |
| Hauteskunde erroldarako dirulaguntza | 39 | 39 | 0 |
| *Estatu (guztizko partziala)* | *1.992* | *2.601* | *31* |
| Toki Ogasunen Funtsa | 695.554 | 704.596 | 1 |
| Nafarroako Gobernuaren dirulaguntza, gazteak kontratatzekoa | 10.200 | 0 | -100 |
| Nafarroako Gobernuaren dirulaguntza, Bake Epaitegirakoa | 737 | 737 | 0 |
| Nafarroako Gobernuaren dirulaguntza, osasun-etxerakoa | 7.207 | 7.356 | 2 |
| Nafarroako Gobernuaren dirulaguntza, Montepiorakoa | 54.125 | 41.062 | -24 |
| Nafarroako Gobernuaren dirulaguntza, kultur jardueretarakoa | 1.885 | 0 | - |
| Nafarroako Gobernuaren dirulaguntza, zinegotzien dietetarakoa | 30.580 | 30.404 | -1 |
| Nafarroako Gobernuaren dirulaguntza, obretan langabetuak kontratatzekoa | 11.989 | 13.801 | 15 |
| *Nafarroako Gobernua (guztizko partziala)* | *812.277* | *797.956* | *-2* |
| Oinarrizko mankomunitaterako ekarpena | 7.641 | 7.699 | 1 |
| *Beste hainbat dirulaguntza (guztizko partziala)* | 7.641 | 7.699 | *1* |
| Transferentzia arruntak, guztira | 821.910 | 808.256 | -2 |
| Nafarroako Gobernua | 15.848 | 105.747 | 567 |
| Kapital-transferentziak, guztira | 15.848 | 105.747 | 567 |

\*Auditatu gabeko ekitaldia

Transferentzia arruntek behera egin dute, batez ere, 2017an ez zelako gazte langabeturik kontratatu; horrenbestez, ez zen Nafarroako Gobernuaren dirulaguntzarik jaso; bestetik, montepiorako dirulaguntzak ere jaitsi egin dira.

Udalak 2016k ekainean 2012-2015 aldiari dagozkion hobariak eskatu ditu, eta kobratzeko daude. Haien zenbatekoak 1.871 euro egiten du.

Kapital-transferentziei dagokienez, 2016ko ekitaldiarekin alderatuta gora egin dute Nafarroako Gobernutik 2017an zehar egindako obretako inbertsioak finantzatzeko jasotako dirulaguntzek.

Transferentzien kapituluan, Udalaren aurrekontu-informazioa Foru Komunitateko Administrazioaren aurrekontu-informazioarekin koherentea den berrikusteaz gainera, berrikusi dugu Udalari oinarrizko gizarte zerbitzuen mankomunitateak egiten dion ekarpena, bai eta Nafarroako Gobernuaren libreki erabakitako kapitaleko dirulaguntzak ere.

Egindako lanarekin, egiaztatu dugu ezen, oro har, transferentziak aplikatzekoa den araudiaren arabera kudeatu direla.

Itxitako ekitaldietako diru-sarrerak.

Hurrengo taulan 2017an egindako kobrantzen laburpen bat erakusten dugu, bai eta 2017ko abenduaren 31n kobratzeko dauden saldoak ere, itxitako ekitaldietako aurrekontuen diru-sarrerei dagozkienak.

|  |  |  |  |  |  |  |
| --- | --- | --- | --- | --- | --- | --- |
| Urtea | Hasierako saldoa  2017-01-01 | Kobrantzak  2017 | Kaudimen gabeziak eta beste baja batzuk | Amaierako saldoa  2017-12-31 | Ehunekoa, amaierako saldoaren gainean | Kobrantzen ehunekoa, hasierako saldoaren gainean |
| 2016 | 158.674 | 82.968 | 0 | 75.706 | 13 | 52 |
| 2015 | 91.121 | 20.598 | 0 | 70.523 | 12 | 23 |
| 2014 | 80.963 | 10.418 | 0 | 70.545 | 12 | 13 |
| 2013 | 63.089 | 2.882 | 0 | 60.207 | 10 | 5 |
| 2012 | 60.183 | 1.686 | 0 | 58.497 | 10 | 3 |
| 2011 | 56.836 | 1.950 | 0 | 54.886 | 9 | 3 |
| 2010. urtea eta aurrekoak | 219.569 | 6.041 | 0 | 213.528 | 35 | 3 |
| Guztira | 730.435 | 126.543 | 0 | 603.892 | 100 | 17 |

Hona hemen itxitako ekitaldietatik kobratzeko dauden saldoen xehetasunak, kontzeptuaren arabera:

|  |  |  |
| --- | --- | --- |
| Itxitako ekitaldietako aurrekontuak-Diru-sarrerak | Diru-kopurua | Guzt. gain. % |
| Lurraren kontribuzioa | 313.705 | 52 |
| Jarduera ekonomikoen gaineko zerga (JEZ) | 74.813 | 13 |
| Lurren balio igoeraren gaineko zerga. | 13.890 | 2 |
| Ibilgailuen gaineko zerga | 104.443 | 17 |
| Eraikuntza, instalazio eta obren gaineko zerga (EIOZ) | 1.081 | 0 |
| Uraren horniduraren eta saneamenduaren tasak | 34.604 | 6 |
| Beste lur batzuk | 24.891 | 4 |
| Ekarpen bereziak | 14.731 | 3 |
| Familiak | 7.019 | 1 |
| Hiri-finken errentamendua | 7.724 | 1 |
| Gainerakoa | 6.991 | 1 |
| Guztira 2017/12/31 | 603.892 | 100 |

Kalkulatu dugu zein diren diru-bilketa zaileko diru-sarrerak, irailaren 21eko 270/1998 Foru Dekretuaren arabera, eta 566.040 eurokoak dira.

*Gomendatzen dugu kobratzeko zailak diren eta kobratzeko dauden saldoak berrikustea, eta aztertzea haiek kobrantza-eskubideak irudikatzen dituzten.*

VI.10. “San Raimundo de Fitero” Zahar-etxea

VI.10.1 Aurrekontu-likidazioa

Gastuak kapitulu ekonomikoen arabera

|  |  |  |  |  |  |  |  |
| --- | --- | --- | --- | --- | --- | --- | --- |
| Kapitulua | Hasierako aurreikuspena | Behin betiko aurreikuspena | Aitortutako betebeharrak | %  Betetzea | Ordainketak | %  Egiteko dagoen ordainketa | Ordainketa |
| 1. Langile-gastuak | 454.880 | 454.880 | 524.822 | 115 | 487.709 | 93 | 37.113 |
| 2. Ondasun arrunten eta zerbitzuen gastuak | 102.525 | 102.525 | 146.999 | 143 | 135.268 | 92 | 11.732 |
| 4. Transferentzia arruntak | 650 | 650 | 331 | 51 | 331 | 100 | 0 |
| 6. Inbertsio errealak | 3.000 | 3.000 | 4.171 | 139 | 4.171 | 100 | 0 |
| Guztira | 561.055 | 561.055 | 676.323 | 121 | 627.479 | 93 | 48.845 |

Diru-sarrerak kapitulu ekonomikoen arabera

|  |  |  |  |  |  |  |  |
| --- | --- | --- | --- | --- | --- | --- | --- |
| Deskribapena | Hasierako aurreikuspena | Behin betiko aurreikuspena | Aitortutako eskubideak | Betetzea (%) | Kobrantzak | Kobrantza (%) | Kobratzeko dagoena |
| 3. Tasak eta bestelako diru-sarrerak | 520.100 | 520.100 | 565.175 | 109 | 563.778 | 100 | 1.397 |
| 4. Transferentzia arruntak | 40.950 | 40.950 | 111.148 | 271 | 101.762 | 92 | 9.287 |
| 5. Ondare bidezko diru-sarrerak eta herri-ondasunen erabilerak | 5 | 5 | 0 | - | 0 | - | 0 |
| Guztira | 561.055 | 561.055 | 676.323 | 121 | 665.540 | 98 | 10.684 |

Zahar-etxearen 2017rako hasierako aurrekontua eta behin betiko aurrekontuak 561.055 euroko gastuak eta diru-sarrerak jasotzen ditu. Aitortutako betebeharrak eta eskubideak 676.323 eurokoak izan dira, eta ehuneko 121eko betetze-maila izan dute.

Aitortutako betebeharrek gastuen kapitulu garrantzitsuenetan behin betiko kredituak gainditzen dituzte, eta ez dira onetsi gastuak betearazteko behar adinako kredituak zuzkitzeko behar ziren aurrekontu-aldaketak.

Honako hauek dira 2017rako aurrekontuan jasotako kredituak eta 2016an aitortutako betebehar eta eskubideekiko alderaketa:

|  |  |  |
| --- | --- | --- |
| Kapitulua | Aitortutako betebeharrak  2016\* | Behin betiko kredituak  2017 |
| Langile-gastuak | 502.248 | 454.880 |
| Ondasun arruntetan eta zerbitzuetan egindako gastuak | 136.498 | 102.525 |
| Transferentzia arruntak | 636 | 650 |
| Inbertsio errealak | 1.418 | 3.000 |
| Gastuak, guztira | 640.800 | 561.055 |

\*Auditatu gabeko ekitaldia

|  |  |  |
| --- | --- | --- |
| Kapitulua | Aitortutako eskubideak  2016\* | Behin betiko kredituak  2017 |
| Tasak eta prezio publikoak | 530.224 | 520.100 |
| Transferentzia arruntak | 21.042 | 40.950 |
| Ondare bidezko diru-sarrerak | 2 | 5 |
| Inbertsio errealak besterentzea | 79.964 | 0 |
| Gastuak, guztira | 631.232 | 561.055 |

\*Auditatu gabeko ekitaldia

Ikusten dugu 2017ko ekitaldiko behin betiko kredituak —561.055 euro inguru— 2016ko ekitaldian betearazitako gastu eta diru-sarrerak baino ehuneko 11 txikiagoak direla, gutxi gorabehera. Hau da, zahar-etxeak 2017rako zeukan diru-sarreren eta gastuen aurreikuspena aurreko ekitaldiko diru-sarreren eta gastuen betetzea baino txikiagoa zen. Hala eta guztiz ere, 2017an aitortutako betebeharrak eta eskubideak 676.323 eurokoak izan dira, behin betiko kredituak baino ehuneko 21 gehiago.

Hurrengo tauletan, 2017ko aurrekontu-emaitza eta diruzaintzako gerakina erakusten ditugu:

Aurrekontu-emaitza

|  |  |  |
| --- | --- | --- |
| Aurrekontu-emaitza | 2016\* | 2017 |
| + Aitortutako eskubideak | 631.232 | 676.323 |
| - Aitortutako betebeharrak | (640.800). | (676.323). |
| = Aurrekontu-emaitza | (9.568). | 0 |
| Doikuntzak | 0 | 0 |
| Aurrekontu-emaitza doitua | (9.568). | 0 |

\*Auditatu gabeko ekitaldia

Diruzaintzako gerakina

|  |  |  |  |
| --- | --- | --- | --- |
| Diruzaintzako gerakina | 2016\* | 2017 | Aldea (%) |
| + Kobratzeko dauden eskubideak | 22.312 | 30.471 | 37 |
| - Bilketa zaileko eskubideak\*\* | (15.085). | (17.685). | 17 |
| - Ordaintzeke dauden betebeharrak | (58.976). | (63.415). | 8 |
| + Diruzaintzako funts likidoak | 11.300 | 7.579 | -33 |
| Diruzaintzako gerakina, guztira | (40.449). | (43.050). | 6 |
| Finantzaketa atxikia duten gastuen ondoriozko diruzaintzako gerakina | 0 | 0 | - |
| Baliabide atxikien diruzaintzako gerakina | 0 | 0 | - |
| Gastu orokorretarako diruzaintzako gerakina | (40.449). | (43.050). | 6 |

\*Auditatu gabeko ekitaldia

\*\*Ganbera honek doitutako zenbatekoa.

Gastu orokorretarako diruzaintzako gerakina 43.050 euro negatiboa da. Gerakin hori jaitsi dugu diru-bilketa zaileko eskubideak —17.685 euro— direla eta; zenbateko hori, izan ere, kopuru hori ez zen kontuan hartu gerakina kalkulatzerakoan.

Udalak ez du zahar-etxearen jarduketei buruzko ez kontu-hartzailetzako eginkizunik ez kontrol finantzariokorik egiten.

Gure gomendioak:

* *Aurrekontua halako moduz egitea non arrazoiz jasoko baititu ekitaldian garau beharreko jardueraren aurreikuspenak.*
* *Diruzaintzako gerakinean justifikazio zaileko eskubideak jasotzea.*
* *Udalak zahar-etxearen jardueraren gainean egin beharreko barne-kontrola behar bezala bermatzeko prozedurak diseinatzea.*

VI.10.2 Langile-gastuak

Langile-gastuak 524.822 eurokoak izan ziren 2017an, ehuneko 115eko betetze-portzentajearekin, eta ekitaldiko gastu guztien ehuneko 78 dira. 2016ko urtearen aldean, gastu hori ehuneko lau igo da.

Hona haren xehakatzea eta 2016koekiko konparazioa:

|  |  |  |  |
| --- | --- | --- | --- |
| Langile-gastuak | Aitortutako betebeharrak  2016\* | Aitortutako betebeharrak  2017 | 2017/2016 aldea (%) |
| Lan kontratudun finkoak | 324.561 | 313.534 | -3 |
| Aldi baterako lan-kontratudunak | 67.310 | 99.764 | 48 |
| Gizarte-zamak | 110.377 | 111.524 | 1 |
| Guztira | 502.248 | 524.822 | 4 |

\*Auditatu gabeko ekitaldia

Lan-kontratupeko langile finkoen gastuak ehuneko hiru egin zuen behera, batez ere 2017an bi langileren eszedentzia-aldia hasi delako.

Aitzitik, aldi baterako langileen gastua ehuneko 48 handitu da, batez ere aipatu berri ditugun eszedentziak betetzeko egindako kontratazioengatik eta aldi baterako ezgaitasuneko beste egoera batzuengatik.

Plantilla organikoa

Zahar-etxearen plantilla organikoak honako lanpostu hauek jasotzen ditu, guztiak ere lan-kontratupeko langileenak:

|  |  |  |  |  |
| --- | --- | --- | --- | --- |
| Kategoria | Araubide juridikoa | Lanpostuen kopurua | Hutsak | Lanaldia |
| Erizain eta zuzendaria | Lan-kontratupekoa | 1 | 1 | Osoa |
| Erizaina | Lan-kontratupekoa | 1 | 1 | Osoa |
| Zerbitzu orokorreko laguntzailea | Lan-kontratupekoa | 2 | 0 | Osoa |
| Zerbitzu orokorretako laguntzailea, gaueko zaindariak | Lan-kontratupekoa | 2 | 0 | Osoa |
| Sukaldaria | Lan-kontratupekoa | 1 | 0 | Osoa |
| Zerbitzu orokorreko laguntzailea | Lan-kontratupekoa | 13 | 0 | Partziala |
| Sukaldaria | Lan-kontratupekoa | 1 | 0 | Partziala |
| Guztira |  | 21 | 2 |  |

Erizaina eta zuzendaria den langilearen eta erizanaren lanpostuak aldi baterako langileekin bete dira 2016tik.

2017ko abenduaren 31n, patronatuan guztira 25 langile ari ziren lanean; hona hemen xehetasunak:

|  |  |  |  |
| --- | --- | --- | --- |
| Kategoria | Finkoa | Aldi baterakoa | Guztira |
| Erizain eta zuzendaria | - | 1 | 1 |
| Erizaina | - | 1 | 1 |
| Zerbitzu orokorreko laguntzailea | 2 | - | 2 |
| Zerbitzu orokorretako laguntzailea, gaueko zaindariak | 1 | 1 | 2 |
| Sukaldaria | 1 | - | 1 |
| Zerbitzu orokorretako laguntzailea, lanaldi partzialekoa | 10 | 6 | 16 |
| Sukaldaria, lanaldi partzialekoa | 1 | 1 | 2 |
| Enplegatuak, guztira 2017-12-31n | 15 | 10 | 25 |

2017ko abenduaren 31n, zahar-etxeko lau langile eszedentzian zeuden. Langile finkoen gaixotasunengatiko bajak, oporrak eta eszedentziak betetzen dituzten aldi baterako lan-kontratupeko hamar langileetatik zortzi laguntzaileak dira.

Kontratazioak, oro har, urgentziaz egiten dira, prestazio jarraituko zerbitzu bat baita, esperientzia eta lanbide-txartela duten pertsonekin zahar-etxeak egindako kontratazio-zerrenda baten bitartez. 2017an, ez dago kontratatutako aldi baterako langileen espedienterik.

Zahar-etxeko lan-kontratupeko langileei ostalaritzaren industriako 2015-2016-2017 urteetarako hitzarmen kolektiboa aplikatzen zaie. Hitzarmen horretan aurreikusita ez dagoenerako, urriaren 23ko 2/2015 Legegintzazko Errege Dekretua da aplikatzekoa, zeinaren bidez Langileen Estatutuaren Testu Bategina onesten baita.

*Aztertutako lagina*

Langile-gastuen lagin bat berrikusi eta aztertu ondoren, konklusioa da ezen, oro har, ordainsariak betetako lanposturako ezarritakoak direla eta egindako atxikipenak zuzenak direla. Hala eta guztiz ere, honako hau aipatu behar dugu:

1. Erizana eta zuzendaria den langilearen lanpostuari Patronatuaren Batzarrak erabakitako ordainsariak aplikatzen zaizkio, baina ez dago behar adina jasota hartutako erabakien justifikazio-dokumentuak, ez eta aplikatutako ordainsari-kontzeptuak ere.
2. Kapitulu horretan kontabilizatzen da kanpoko aholkularitza-enpresak kontabilitaterako, administraziorako eta egoitzaren zuzendaritza laguntzeko fakturatutako gastuaren zati bat, 14.810 euro egiten duena.

Gure gomendioak:

* *Hautapen-prozesu publikoak egitea langileak kontratatzeko zerrendak egiteko.*
* *Ordezkatzeetarako edo ezintasunarengatiko bajak betetzeko langile-espedienteak egitea.*
* *Zahar-etxeko langileei egindako jarduerarekin —mendetasuna duten pertsonei laguntzea eta haien autonomia pertsonala sustatzea— bat datorren hitzarmen kolektibo bat aplikatzea.*
* *Erizaina eta zuzendaria den langilearen lanposturako ordainsari-kontzeptuak zehaztu eta onestea.*
* *Lan-aholkularitzaren guztizko gastua ondasun arrunt eta zerbitzuetako gastuen kapituluan kontabilizatzea.*

VI.10.3 Gastuak ondasun arruntetan eta zerbitzuetan

Honako hauek dira 2017ko gastu arruntak eta zerbitzuak eta 2016koekiko konparazioa:

|  |  |  |  |
| --- | --- | --- | --- |
| Ondasun arruntetako eta zerbitzuetako gastuak | Aitortutako betebeharrak, 2016\* | Aitortutako betebeharrak, 2017 | 2017/2016 aldea (%) |
| Konponketak, mantentze-lana eta kontserbazioa | 23.771 | 37.485 | 60 |
| Materiala, hornidurak eta beste | 102.727 | 109.514 | 7 |
| Guztira | 136.498 | 146.999 | 17 |

\*Auditatu gabeko ekitaldia

Ondasun arrunten eta zerbitzuen arloko gastuak 146.999 eurokoak izan dira 2017an, eta betetze-maila ehuneko 143koa izan da. Gastu hori, nagusiki, instalazioen eta makineriaren mantentzeari, hornidurei eta hirugarrenek emandako beste zerbitzu batzuei dagokie.

Egindako lanean detektatu dugu zerbitzu batzuetarako ez dela kasuko kontratazio-espedientea izapidetu, aplikatzekoa den araudian ezarritakoaren aurka.

Ez dago jasota laneko eta kontabilitateko aholkularitza-enpresarekin kontratua dagoenik. 2017ko urteko gastua 19.638 eurokoa da: 4.828 euro kapitulu honetan kontabilizatu dira, lanaren arloko kudeaketaren kontzeptuan, eta 14.810 euro, berriz, langile-gastuen kapituluan, kontabilitate, administrazio eta zuzendaritzarako laguntzaren kontzeptuetan. Egindako fakturaren zerga-oinarriari ez zaio PFEZaren kasuko atxikipena aplikatzen.

Gure gomendioak:

* *Kasuko kontratazio-espedienteak izapidetzea kontratuen indarraldia amaituta duten zerbitzuen kasuan eta errepikatzen direlako edo daukaten zenbatekoagatik araudi indardunak hala aurreikusten duen kasuetan.*
* *Kontabilitateko eta lan arloko aholkularitza-zerbitzurako kontratua egitea.*
* *Aholkularitza-enpresak fakturatutako zenbatekoen PFEZaren atxikipena egitea.*

VI.10.4. Aurrekontuko diru-sarrerak

2017ko ekitaldian aitortutako eskubideak eta haien eta aurreko ekitaldikoen arteko alderaketa ondoko taula honetan adierazten dira:

|  |  |  |  |
| --- | --- | --- | --- |
| Kapitulua | Aitortutako eskubideak, 2016\* | Aitortutako eskubideak  2017 | 2017/2016 aldea (%) |
| 3. Tasak eta bestelako diru-sarrerak | 530.224 | 565.175 | 7 |
| 4. Transferentzia arruntak | 21.042 | 111.148 | 428 |
| 5. Ondare bidezko diru-sarrerak | 2 | 0 | -100 |
| 6. Inbertsio errealak besterentzea | 79.964 | 0 | -100 |
| Guztira | 631.232 | 676.323 | 7 |

\*Auditatu gabeko ekitaldia

2017ko ekitaldiko diru-sarrerak ehuneko zazpi handitu dira 2016koekin alderatuta.

Tasen eta beste diru-sarrera batzuen bidezko diru-sarrerek —565.175 euro— zahar-etxeko erabiltzaileen kuotak jasotzen dituzte; diru-arrera horiek handitu egin dira egoiliar-postu gehiago okupatu direlako. 2017ko ekitaldian mendekotasun-maila bakoitzerako aplikatutako tasak berdin mantendu dira 2014tik. 2018an haien gaurkotze bat onetsi da 2019. urterako.

Transferentzia arruntetan kontabilizatutako guztizko zenbatekoa —111.148 euro— Udalak zahar-etxeari egindako ekarpenei dagokie. 2016arekin alderatuta izan duen igoera nabarmena zor zaio, nagusiki, zahar-etxearen 2017ko ekitaldiko defizita estaltzeko Udalak egindako ekarpenari. Aurreikusitako kredituekiko aldea 71.148 eurokoa da: ehuneko 178 gehiago da, beraz.

Inbertsio errealen besterentzearen bidezko diru-sarreretan 2016an jasotako diru-kopurua egoiliar batengandik heredatutako etxebizitza baten salmentari dagokio.

Diru-sarreren aurrekontuko partida batzuen lagin baten gainean egindako azterketa eginda —erabiltzaileen kuotak eta dirulaguntzak—, egiaztatu dugu ezen, oro har, haien izapidetzea, justifikazioa eta kontabilizatzea egokiak direla.

Itxitako ekitaldietako diru-sarrerak.

Hurrengo taulan, 2017an egindako kobrantzak erakusten ditugu, bai eta 2017ko abenduaren 31n kobratzeko dauden saldoak ere, itxitako ekitaldietako aurrekontuen diru-sarrerei dagozkienak.

|  |  |  |  |  |  |
| --- | --- | --- | --- | --- | --- |
| Urtea | Hasierako saldoa  2017/1/1 | Kobrantzak, 2017 | Amaierako saldoa  2017-12-31 | Amaierako saldoaren gaineko % | Kobrantzak hasierako saldoaren gainean (%) |
| 2016 | 5.124 | 920 | 4.204 | 21 | 18 |
| 2015 | 4.204 | 0 | 4.204 | 21 | 0 |
| 2014 | 4.998 | 0 | 4.998 | 25 | 0 |
| 2013 | 2.400 | 904 | 1.496 | 8 | 38 |
| 2012 | 1.499 | 700 | 799 | 4 | 47 |
| 2009. urtea eta aurrekoak | 4.087 | 0 | 4.087 | 21 | 0 |
| Guztira | 22.312 | 2.524 | 19.788 | 100 | 11 |

2017ko abenduaren 31n jasotzeke dauden diru-sarrera guztiak egoiliarren tasei dagozkie.

*Gomendatzen dugu kobratzeke dauden aurreko urteetako saldoak berrikustea, kobrantza-eskubideak islatzen dituzten aztertze aldera.*

Txosten hau, indarrean dagoen araudiak ezarritako izapideak bete ondoren, auditore Mª Carmen Azcona Díez de Ulzurrun andreak proposatuta egin da, bera izan baita lan honen arduraduna.

Iruñean, 2019ko apirilaren 1ean

Lehendakaria,

Asunción Olaechea Estanga

Behin-behineko txostenari aurkeztutako alegazioak

2017ko ekitaldiari buruz Nafarroako Kontuen Ganberak egindako behin-behineko fiskalizazio txostena udal honetan jaso ondoren, horretarako ezarritako epean honako ALEGAZIO hauek egiten ditugu:

LEHENA.- Lehenengo eta behin eskerrak eman nahi dizkiegu langileei egindako lanarengatik, bai eta txostenean jasotako aholku eta gomendioengatik ere.

BIGARRENA.- Txostenak 17. orrialdean kontu orokorra aipatzen du, eta esaten du Udalaren eta bere erakunde autonomoaren egoera-orri bateratua egin beharra dagoela. Bada, besterik gabe aipatu nahi dugu udal honek dokumentu tekniko hori idatzi ohi duela Kontu-hartzailetzaren txostenean eta aurrekontuari erantsitako dokumentazioan. Dokumentazio hori kontu orokorraren fiskalizazioaren zati bat izan da.

Fiteron, 2019ko otsailaren hogeita seian.

Alkatea, Raimundo Aguirre Yanguas

Behin-behineko txostenari aurkeztutako alegazioen erantzuna

Eskerrak ematen dizkiogu Fiteroko Udaleko alkateari aurkeztu dizkigun alegazioengatik.

Alegazio horiek behin-behineko txostenari eransten zaizkio eta hori behin betikotzat hartzen da, egindako fiskalizazioaren azalpena direlako eta ez dutelako edukia aldatzen.

Iruñean, 2019ko apirilaren 1ean

Lehendakaria,

Asunción Olaechea Estanga